CELEX: 52020PC0321
Language: lt
Date: 2020-07-16
Title: Pasiūlymas TARYBOS SPRENDIMAS kuriuo iš dalies keičiamas Sprendimas 2003/77/EB, nustatantis likviduojamos EAPB turto, o, užbaigus likvidavimą, Anglių ir plieno mokslinių tyrimų fondo turto valdymo daugiametes finansines gaires

EUROPOS KOMISIJA
            Briuselis, 2020 07 16
            COM(2020) 321 final
            2020/0143(NLE)
            
            Pasiūlymas
            TARYBOS SPRENDIMAS
            kuriuo iš dalies keičiamas Sprendimas 2003/77/EB, nustatantis likviduojamos EAPB turto, o, užbaigus likvidavimą, Anglių ir plieno mokslinių tyrimų fondo turto valdymo daugiametes finansines gaires 
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remiantis 2003 m. vasario 1 d. Tarybos sprendimo 2003/77/EB
                  1
                priedu, „a) likviduojamos EAPB [Europos anglių ir plieno bendrijos] turtas <...> prireikus naudojamas likusiems EAPB įsipareigojimams, susijusiems su likusiomis pasiskolintomis sumomis, su jos prieš tai buvusio einamosios veiklos biudžeto įsipareigojimais ir su visais nenumatytais pareikalavimais, vykdyti. b) Kai likviduojamos EAPB turto nereikia a dalyje nurodytiems įsipareigojimams vykdyti, jis investuojamas, kad atneštų pajamas, kurios būtų naudojamos moksliniams tyrimams su anglies ir plieno pramone susijusiuose sektoriuose tęsti. c) Anglių ir plieno mokslinių tyrimų fondo turtas investuojamas, kad atneštų pajamas, kurios būtų naudojamos moksliniams tyrimams su anglies ir plieno pramone susijusiuose sektoriuose tęsti.“
            
            
               Kadangi likusių pasiskolintų sumų nėra, o EAPB įsipareigojimai sumažėjo
                  2
               , investavimo veikla, kuria siekiama gauti pajamų moksliniams tyrimams finansuoti, tampa vis labiau vyraujančia likviduojamos EAPB veikla. Tarybos sprendime 2003/77/EB numatyta, kad Komisija valdo likviduojamos EAPB turtą, kad „prireikus būtų užtikrinta galimybė pasinaudoti šiomis lėšomis, tuo pat metu gaunant iš jų didžiausią įmanomą pelną, išsaugant ilgalaikį aukšto lygio saugumą ir stabilumą“ (Tarybos sprendimo 2003/77/EB priedo 3 punktas).
            
            
               Europos Komisija likviduojamos EAPB gaunamą grąžą naudoja anglių ir plieno sektorių mokslinių tyrimų projektams remti. Vis dėlto per pastaruosius kelerius metus dėl neapibrėžtą laikotarpį trunkančio finansinės grąžos mažėjimo finansų rinkose iš investicijų portfelio vis sunkiau gauti grąžą, kurios pakaktų reikšmingai mokslinių tyrimų programai finansuoti. Net ir iki pastarojo COVID-19 pandemijos sukelto padėties rinkose pablogėjimo portfelis davė mažesnę grąžą, nes po finansų krizės palūkanų normos buvo žemesnės. Šio ilgalaikio struktūrinio tikėtinos grąžos mažėjimo tendencija dėl COVID-19 krizės dar labiau sustiprėjo. EAPB portfelis dėl gana konservatyvios savo sudėties gana gerai atlaikė staigų rinkos susitraukimą dėl COVID-19 krizės, palyginti su panašiais fondais. Nepaisant to, ši krizė turės ilgalaikį poveikį tikėtinai grąžai ir todėl reikia dar aktyviau ieškoti alternatyvių priemonių, kaip panaudoti fondo turtą, kad būtų galima remti ES politikos priemones.
            
            
               Šiomis aplinkybėmis Komisija nori sustiprinti paramą bendradarbiavimu grindžiamiems mokslinių tyrimų projektams anglių ir plieno sektoriuje ir kartu siūlo iš dalies pakeisti Tarybos sprendimą 2008/376/EB siekdama jį suderinti su Žaliojo kurso tikslais. Komisija taip pat nori remti stambius proveržio mokslinių tyrimų projektus, kuriais siekiama iki 2030 m. sukurti anglies dioksido neišskiriančius plieno gamybos procesus ir vykdyti mokslinių tyrimų projektus teisingai anglies sektoriaus pertvarkai valdyti. Laikoma, kad tokio pobūdžio programai pakaktų pastovaus metinio [111 mln.] EUR biudžeto. Tai reikalinga, kad būtų galima suteikti reikšmingą paramą jos vertiems projektams tokiu mastu, kokio reikia schemos vykdymui apmokėti.
            
            
               
                  Norint iki 2027 m. skirti reguliarius metinius [111 mln.] EUR asignavimus, reikia pakeisti likviduojamos EAPB turto lėšų naudojimo ir investavimo būdą. Siūlomais dabartinio sprendimo pakeitimais bus sudarytos sąlygos teikti tokią paramą bendradarbiavimu grindžiamiems mokslinių tyrimų projektams ir proveržio mokslinių tyrimų projektams plieno sektoriuje, taip pat mokslinių tyrimų projektams teisingai pertvarkai anglių sektoriuje valdyti. Nors šiais metiniais asignavimais bendra investuoto turto suma bus laipsniškai mažinama, tačiau laikotarpiui po 2027 m. liks pagrįsta investuotino turto suma.
               
            
            
               •Naujausi likviduojamos EAPB investuoto turto rezultatai ir prognozės
            
            
               2020 m. kovo 31 d. duomenimis, portfelis sudaro maždaug 1,5 mlrd. EUR. Nuo 2012 m. birželio 30 d. portfelis sumažėjo, nes bendrą grąžą ir gautus naujus įnašus atsvėrė išmokos moksliniams tyrimams su anglių ir plieno pramone susijusiuose sektoriuose finansuoti.
            
            
               Nuo 2003 m. iki pastarojo meto likviduojamos EAPB turtas davė teigiamą grąžą ir kartu su lėšomis, prieinamomis pagal išlyginimo mechanizmą, sudarė sąlygas mokslinių tyrimų projektams kasmet skirti 50 mln. EUR paramą. 2017 m. pabaigos duomenimis, portfelio rezultatai nuo Tarybos sprendimo 2003/77/EB su pakeitimais, padarytais Tarybos sprendimu 2008/750/EB
                  3
               , priėmimo buvo teigiami: lėšos buvo išmokamos tada, kai jų buvo prašoma, o atsižvelgiant į rinkos sąlygas ir gana griežtas gaires portfelio grąža buvo patenkinama. Nuo 2012 m. liepos 1 d. iki 2017 m. gruodžio 31 d. bendra teigiama portfelio grąža sudarė +8,5 proc.
            
            
               Investuoto turto grąža buvo nuosekliai didesnė už jo lyginamąjį indeksą ir pasirodė esanti geresnė alternatyva už investicijas esant vyraujančioms nerizikingų investicijų palūkanų normoms, kurios per pastaruosius kelerius metus tapo neigiamos. Beje, per visą portfelio galiojimo laikotarpį nebuvo užfiksuota metinio neigiamo rezultato, o sukaupta grąža nuo portfelio sudarymo dienos yra 80 proc. Vis dėlto, žvelgiant į ateitį, dėl dabartinio mažo (ir dažnai neigiamo) obligacijų pelningumo trumpuoju ir vidutinės trukmės laikotarpiu numatoma mažesnė tikėtina grąža ir netgi bus sunku gauti teigiamą grąžą.
            
            
               Be to, kaip nustatyta Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), portfelis dar sumažės apytikriai [250] mln. EUR
                  4
               .
            
            
               Atsižvelgiant į šias aplinkybes ir siekiant įgyvendinti politikos tikslus, būtinas kitoks požiūris į EAPB turto naudojimą. Šiame pasiūlyme pateikiami du pagrindiniai pakeitimai:
            
            
               ·kaip nurodyta pasiūlyme dėl Sprendimo 2003/76/EB pakeitimo, siūloma leisti prireikus parduoti portfelio išteklius, kad būtų galima iki 2027 m. skirti išmokas, susijusias su metiniu [111 mln.] EUR asignavimu. Priklausomai nuo investicijų sąlygų ir portfelio dydžio raidos, tam prireiks laipsniškai mažinti valdomo turto kiekį;
            
            
               ·siūloma diversifikuoti reikalavimus atitinkančias portfelio investicijas, kad būtų galima pagerinti jo rizikos ir grąžos santykio rezultatus. Siūloma išplėsti reikalavimus atitinkančio turto spektrą, kad būtų galima padidinti esant konkrečiam rizikos lygiui tikėtiną grąžą.
            
            
               •Siūlomi pakeitimai, kuriais siekiama leisti prireikus naudoti turtą metiniam [111 mln.] EUR asignavimui skirti
            
            
               Siūloma iš dalies pakeisti Sprendimą 2003/77/EB siekiant aiškiai leisti nuo 2021 m. sausio 1 d.
                  5
                iki 2027 m. skirti su metiniu iki [111 mln.] EUR vertės asignavimu susijusias išmokas mokslinių tyrimų projektams anglių ir plieno sektoriuose, kuriems bendroji mokslinių tyrimų programa netaikoma, remti. Metinis asignavimas bus nustatytas pagal persvarstytame Tarybos sprendime 2003/76/EB nustatytus kriterijus. Su minėtu asignavimu susiję mokėjimų prašymai bus vykdomi naudojantis grynosiomis pajamomis iš investicijų ir likviduojamos EAPB turtu.
            
            
               Metinis asignavimas turėtų būti aiškiai įtvirtintas sprendime, kad išteklių srautas būtų prognozuojamas ir tokio masto, kokio pakaktų toliau teikti norimą paramą bendradarbiavimu grindžiamiems moksliniams tyrimams anglių ir plieno sektoriuose.
            
         
         
            
               Iki šiol likviduojamos EAPB turtas buvo valdomas remiantis tuo, kad mokslinių tyrimų projektai bus finansuojami iš investuoto turto grąžos. Tai atsispindi Tarybos sprendimo 2003/77/EB priedo 1 skirsnio („Lėšų naudojimas“) formuluotėje ir 3 konstatuojamojoje dalyje, kurioje numatyta, kad „visas Anglių ir plieno mokslinių tyrimų fondo turtas <...> turėtų būti išsaugotas nepaliestas“.
            
            
               Dėl pirmiau paaiškintų priežasčių tokią koncepciją reikėtų iš dalies pakeisti, kad būtų patenkinti poreikiai – skirti būtinus mokėjimus, kurių reikia siekiant, kad reikšminga anglių ir plieno sektorių mokslinių tyrimų programa būtų perspektyvi. 
            
            
               Prielaida, kad likviduojamos EAPB turtas, jeigu jis bus paliktas nepaliestas, gali duoti stabilias pajamas, pakankamas Anglių ir plieno mokslinių tyrimų fondui finansuoti, jau neįgyvendinama, nes ilgam laikui pasikeitė finansų rinkos sąlygos. Šiuo tikslu reikia atnaujinti sprendimą, kad juo būtų geriau atsižvelgiama į atitinkamos politikos srities poreikius, kuriuos turi atitikti likviduojama EAPB, ir iššūkius, kylančius siekiant dabartinėmis rinkos sąlygomis gauti reikiamo lygio grąžą.
            
            
               Mokėjimai bus atliekami kiekvienais metais, kai tik atitinkami projektai bus įvardyti, ir visada bus laikomasi [111 mln.] EUR metinio asignavimo ribos. Metinė suma, kurią galima skirti iš likviduojamos EAPB, bus [111 mln.] EUR, kad būtų galima nepertraukiamai naudoti lėšas moksliniams tyrimams finansuoti ateityje.
            
            
               •Siūlomi pakeitimai siekiant sudaryti sąlygas diversifikuoti reikalavimus atitinkantį turtą
            
            
               Tradiciškai EAPB turtas daugiausia buvo investuojamas į eurais denominuotus valstybės ir viršnacionalinės skolos vertybinius popierius. Šis investicijų spektras sudarė sąlygas uždirbti stabilią teigiamą grąžą išlaikant mažesnę portfelio riziką. Per pastaruosius kelerius metus ekonomikos ir rinkos sąlygos pasikeitė taip, kad ilgam laikui sumažėjo galimybės uždirbti grąžą iš investicijų į valstybės ir viršnacionalinės skolos vertybinius popierius. Žvelgiant į ateitį, visos finansų rinkos ir visų pirma euroobligacijų rinkos išliks sudėtingos, nes pelningumas (ypač aukščiausios kredito kokybės emitentų vertybinių popierių pelningumas) bus labai mažas arba neigiamas, o likvidumas taip pat bus mažesnis; tai lems, inter alia, skatinamoji ECB pinigų politika ir jo obligacijų pirkimo programos. Bet koks palūkanų normų padidėjimas nuo šio žemo lygio lems esamo turto perkainojimą (vertės sumažėjimą), o tai reiškia, kad kils rizika gauti labai mažą arba neigiamą grąžą, kol reinvesticijos esant didesniam pelningumui laipsniškai atsvers pradinio perkainojimo poveikį.
            
            
               Šiuo pasiūlymu siekiama padidinti EAPB portfelio, kuriam kyla šių iššūkių, atsparumą išplečiant galimybes investuoti į kitų klasių turtą ir naudoti kitus investavimo metodus, kad portfelis būtų apsaugotas nuo išimtinės priklausomybės nuo fiksuotųjų pajamų vertybinių popierių.
            
            
               Nepaisant numatytų lėšų išmokėjimų iki 2027 m., likusių lėšų investavimo laikotarpis yra gana ilgas, o tai suteikia papildomo diversifikavimo galimybių. EAPB portfelyje iki šiol buvo gana mažai reikšmingų įsipareigojimų ir išmokų mastas nebuvo toks, kad lemtų kokybinius portfelyje esančio turto investavimo laikotarpio arba dydžio pakeitimus. Pradėjus mokėti išmokas, susijusias su metiniu asignavimu, skirtu mokslinių tyrimų programai finansuoti, ši padėtis pasikeis. Vis dėlto prognozuojamos tokio dydžio išmokos neturėtų padaryti reikšmingo poveikio portfelyje likusio turto investavimo laikotarpiui arba priimtinai rizikai, be to, išmokos bus išmokamos per kelerius metus.
            
            
               Dėl ilgesnio investavimo laikotarpio portfelyje galima laikyti tokį turtą, kurio vertei, prireikus, bus galima leisti atsigauti. Į tai atsižvelgiant, siūloma išplėsti finansinėse gairėse nurodytą investicijų spektrą, kad būtų galima kuo labiau sušvelninti mažo arba neigiamo pelningumo poveikį ir labiau diversifikuoti portfelį bei padidinti jo atsparumą, kartu laikantis konservatyvios investavimo politikos, kuria būtų labai patikimai apsaugomas kapitalas ir, kai įmanoma, būtų didinama grąža, kai tai atitinka šį tikslą. Ilguoju laikotarpiu, išplėtus reikalavimus atitinkančio turto klasių apimtį, portfelio valdymas turėtų tapti stabilesnis ir labiau prognozuojamas – atsižvelgiant ir į prognozuojamas išmokas iš turto, susijusias su metiniu asignavimu, – o lėšas išmokant metinėmis dalimis turėtų būti sulėtintas pagrindinių išteklių mažėjimo tempas.
            
            
               Komisija siūlo išplėsti finansines gaires, kad būtų išplečiamas turimo turto ir (arba) priemonių ir galimų rizikos pozicijų derinių (pavyzdžiui, palūkanų ir kredito rizikos ir tam tikros ribotos nuosavybės vertybinių popierių rinkos rizikos) spektras. Naujos investavimo galimybės leis efektyviau valdyti portfelį (didinant jo diversifikavimą bei gerinant rizikos ir grąžos santykį) ir padės vidutiniu ir ilguoju laikotarpiu gauti grąžą, kurios tikimasi. 
            
            
               Pabrėžtina, kad diversifikavus portfelį kils rizika, susijusi su naujais rinkos kintamumo šaltiniais, galinčiais turėti įtakos rezultatams trumpuoju ir vidutiniu laikotarpiu. Vis dėlto, atsižvelgiant į ilgesnį didelės turto dalies investavimo laikotarpį, EAPB portfelis turi geras galimybes atlaikyti trumpus vienos ar kitos turto klasės nepakankamų rezultatų laikotarpius, kad ilgesniu laikotarpiu būtų galima pasinaudoti didesnėmis pagal riziką pakoreguotos grąžos galimybėmis. Taip pat reikėtų suprasti, jog diversifikavimas nėra garantija, kad tam tikru laikotarpiu rezultatai negalės būti neigiami, nes diversifikavimo naudą gali atsverti pagrindinės turto klasės (valstybės ir viršnacionalinių obligacijų) nepakankami rezultatai. Šios bendros įspėjamosios sąlygos yra įprasti turto valdymo ypatumai ir čia apie juos pranešama siekiant pateikti subalansuotą požiūrį į galimų rezultatų spektrą. Apskritai Komisija, kaip atsakinga ES lėšų valdytoja, mano, kad reikalavimus atitinkančių investicijų spektro išplėtimas yra tinkamas būdas pagerinti ilgalaikius investuojamo EAPB turto rezultatus. 
            
            
               Atsižvelgiant į tai, kas paminėta, Komisija teikia šį pasiūlymą dėl Tarybos sprendimo iš dalies pakeisti Sprendimą 2003/77/EB, nustatantį likviduojamos EAPB turto valdymo daugiametes finansines gaires. Turtas turi būti valdomas pagal prudencines taisykles, patikimo finansų valdymo principus ir Komisijos apskaitos pareigūno nustatytas taisykles ir procedūras.
            
            
            
               Kaip paaiškinta pirmiau, sprendimu siūloma pakeisti sprendimą, kuriuo reglamentuojamas likviduojamos EAPB turto valdymas, kad būtų galima:
            
            
               ·investuoti į įvairesnes pinigų rinkos priemones (visų pirma pinigų rinkos fondus);
            
            
               ·investuoti į įvairesnius skolos ir kredito vertybinius popierius;
            
            
               ·įgyti pozicijas nuosavybės vertybinių popierių rinkų ir į nuosavybės vertybinius popierius panašių produktų atžvilgiu (visų pirma per atitinkamas priemones, pvz., biržinius fondus);
            
            
               ·naudoti standartinius investavimo būdus, pvz., palūkanų normų ateities sandorius terminams valdyti;
            
            
               ·investuoti į apdraustas USD išreikštas pozicijas.
            
            
               Sprendimas nereikštų, kad šį turtą ar priemones bus imtasi naudoti automatiškai. Sprendimu Komisijai tik būtų suteikiami įgaliojimai daryti tokias investicijas, kai rinkos sąlygos bus palankios ir jeigu tokios investicijos atitiks numatytus investavimo laikotarpius, atsižvelgiant į išmokas, susijusias su metiniu asignavimu iki 2027 m. Komisija šiomis išplėstomis investavimo galimybės naudosis apdairiai ir atlikusi išsamų patikrinimą, kad būtų kuo labiau padidinta teigiamų rezultatų tikimybė. Ji metinėse ataskaitose praneš apie sprendimą naudotis šiais įgaliojimais, paaiškindama priežastis išplėsti investicijų spektrą ir nurodydama pastebėtus rezultatus, kai tik apie juos bus gauta pakankamai duomenų.
            
         
         
            
               Atrenkant turtą bus atliktas neigiamas patikrinimas (naudojant veiklos, netinkančios iždo investicijoms arba netinkančios dėl etinių ar moralinių priežasčių, sąrašą) ir teigiamas patikrinimas (atrenkant investicijas, pirmenybė bus teikiama aplinkosaugos, socialiniams ir valdymo argumentams). Investicijų objektų aplinkosaugos, socialinė ir valdymo praktika tampa vis svarbesnė ir Komisija ketina šioje srityje rodyti pavyzdį.
            
            
               •Suderinamumas su kitomis Sąjungos politikos sritimis
            
            
               
                  Šis pasiūlymas susijęs su Tarybos sprendimu 2003/76/EB, numatančiu būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones. Taryba neseniai nusprendė dėl galimybės panaikintų įsipareigojimų lėšas naudoti moksliniams tyrimams
                     6
                  . Atsižvelgiant į siūlomus Tarybos sprendimo 2003/77/EB pakeitimus, lygiagrečiai bus iš dalies pakeistas Tarybos sprendimas 2003/76/EB.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas 
            
            
               Teisinis pagrindas, suteikiantis ES teisę veikti, yra Sutartis dėl Europos Sąjungos veikimo ir prie ES Sutarčių pridėtas Protokolas dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo, ypač jo 2 straipsnio antra pastraipa.
            
            
               •Subsidiarumo principas (neišimtinės kompetencijos atveju) 
            
            
               
                  Protokolo įgyvendinimo priemonės yra nustatytos Tarybos sprendime, kurį persvarstyti Komisija turi išimtinę iniciatyvos teisę.
               
            
            
               •Proporcingumo principas
            
            
               
                  Pasiūlyme išdėstytos papildomos nuostatos, taigi, jis reikalingas, kad Komisija galėtų tinkamai valdyti likviduojamos EAPB turtą ir vėliau Anglių ir plieno mokslinių tyrimų fondo turtą.
               
            
            
               •Priemonės pasirinkimas
            
            
               
                  Tarybos sprendimas, kuriuo iš dalies keičiamas galiojantis Tarybos sprendimas 2003/77/EB, yra „priemonė, nustatanti daugiametes Anglių ir plieno mokslinių tyrimų fondo turto valdymo finansines gaires“, kaip numatyta Protokolo Nr. 37 2 straipsnio antroje pastraipoje.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Pasiūlymas grindžiamas penkerių metų ataskaitos, kurioje numatyta reguliariai persvarstyti gairių tinkamumą, rezultatais. Naujausia penkerių metų ataskaita buvo paskelbta 2018 m. kovo 2 d. (COM(2018) 84 final).
               
            
            
               •Konsultacijos su suinteresuotosiomis šalimis
            
            
               
                  Netaikytina. Pagrindinės suinteresuotosios šalys yra valstybės narės, su kuriomis bus konsultuojamasi Taryboje vykstant teisėkūros procesui.
               
            
            
               •Tiriamųjų duomenų rinkimas ir naudojimas
            
            
               2014 m. Pasaulio bankas atliko Komisijos vykdytų turto (įskaitant likviduojamos EAPB portfelį) valdymo operacijų tarpusavio vertinimą. Į šio tarpusavio vertinimo rezultatus, susijusius su gairių sistema, buvo atsižvelgta rengiant šį persvarstymo pasiūlymą.
            
            
               
                  Dar vėliau Audito Rūmų atliktoje Europos anglių ir plieno bendrijos peržiūroje, kuri buvo paskelbta 2019 m. rugsėjo mėn.
                     7
                  , daroma išvada, kad, esant dabartinėms palūkanų normų sąlygoms, tvariai finansuoti Anglių ir plieno mokslinių tyrimų fondą vien iš turto valdymo pajamų nepavyks.
               
            
         
         
            
               •Poveikio vertinimas
            
            
               Siūlomo persvarstymo poveikio vertinimas nebūtinas, nes numatomas ekonominis ar socialinis poveikis arba poveikis aplinkai veikiausiai nebus reikšmingas.
            
            
               •Reglamentavimo tinkamumas ir supaprastinimas
            
            
               
                  Pasiūlymas grindžiamas penkerių metų ataskaitos, kurioje numatyta reguliariai persvarstyti gairių tinkamumą, rezultatais.
               
            
            
               •Pagrindinės teisės
            
            
               
                  Šis pasiūlymas dera su pagrindinių teisių apsauga.
               
            
            
               4.POVEIKIS BIUDŽETUI
            
            
               Pasiūlymu nesukuriama naujų įsipareigojimų, kurių vykdymas būtų finansuojamas iš bendrojo biudžeto pagal daugiametę finansinę programą.
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               Kaip numatyta finansinių gairių 7 punkte, Komisija kas šešis mėnesius praneša valstybėms narėms apie valdymo operacijas, atliktas pagal šias finansines gaires.
            
            
               Be to, kiekvienais metais parengiama finansinė ataskaita, kurioje pranešama apie visų metų rezultatus, o prie jos pridedamos audituotos finansinės ataskaitos.
            
            
               
                  Galiausiai Komisija kas penkerius metus konkrečiai praneša apie finansinių gairių taikymą (2 straipsnis).
               
            
            
               •Aiškinamieji dokumentai (direktyvoms)
            
            
               Netaikytina.
            
            
               •Pasiūlymo nuostatų, kuriomis siekiama leisti labiau diversifikuoti reikalavimus atitinkantį turtą, išsamus paaiškinimas
            
            
               Pagal dabartines finansines gaires taikomas gana siauras reikalavimus atitinkančio turto apibrėžimo metodas. Jose, pavyzdžiui, nurodytos absoliučios ir nominalios ribinės sumos (pvz., ne daugiau kaip 250 mln. EUR vienai ES valstybei narei), kredito reitingai (pvz., ne mažesnis kaip AA kredito reitingas, išskyrus ES valstybes nares ir ES institucijas) arba ilgiausias terminas (pvz., įsigijimo metu likę ne daugiau kaip 10,5 metų).
            
            
               Dėl šių apribojimų reikalavimų neatitinka dideli finansų rinkų segmentai.
            
            
               Pavyzdžiui,
            
            
               ·reitingų apribojimais užkertamas kelias beveik visai įmonių ir finansinių obligacijų rinkai, kuri galėtų suteikti diversifikavimo galimybių ir didesnę grąžą ir galėtų padėti sumažinti neigiamų palūkanų normų poveikį
                  8
                dabartinėmis sąlygomis;
            
         
         
            
               ·panašių argumentų kyla dėl termino apribojimų, jais užkertamas kelias investuoti į ilgesnio laikotarpio obligacijas, kurios galėtų būti panašiai naudingos
                  9
               . Pakeitus šiuos apribojimus būtų galima paskirstyti diversifikuotą turtą su didesne numatoma portfelio grąža, tuo pat metu dėl palankaus koreliacijos poveikio bendrą portfelio riziką išlaikant panašaus į dabartinį dydžio.
            
            
               Po 2008 m. finansų krizės rinkos sąlygos fiksuotųjų pajamų turto valdytojams tapo sudėtingesnės dėl įsivyravusių mažų ir dažnai neigiamų palūkanų normų, ypač mažesnės kredito rizikos investicijoms. Šiomis aplinkybėmis fiksuotųjų pajamų turto valdytojams labai sunku gauti teigiamus rezultatus, ypač investuojant vidutinės trukmės ir (arba) ilguoju laikotarpiu. 2020 m., prasidėjus COVID-19 krizei, padėtis dar labiau pablogėjo, todėl mažų ir (arba) neigiamų palūkanų normų sąlygos gali išlikti ilgiau.
            
            
               Siekiant apriboti neigiamus tų veiksnių padarinius, turto valdytojams svarbu turėti galimybes naudotis kuo platesniu investicijų spektru. Tokiu būdu turto valdytojai gali padidinti diversifikaciją ir naudotis turto klasėmis, kurioms būdingos kitokios grąžos tendencijos ir mažesnė koreliacija. Ilguoju investavimo laikotarpiu labai diversifikuoti portfeliai, esant panašiai rizikai, turėtų duoti geresnių rezultatų negu mažiau diversifikuoti portfeliai.
            
            
               Todėl dabartines finansines gaires siūloma pakeisti taip, kaip nurodyta toliau.
            
            
            
               A. Koreguoti absoliučias ribas, reitingus ir terminų apribojimus
            
            
               Siūloma techninių įgyvendinimo aspektų, kuriems reikalingas tam tikras lankstumas (pavyzdžiui, nustatant riziką, terminus ir koncentracijos ribas), atžvilgiu laikytis dinamiškesnio požiūrio.
            
            
               Taip būtų sudarytos sąlygos juos reguliariai pritaikyti prie kintančių rinkos sąlygų ir būtų remiamasi naujausiomis Komisijos patvirtintomis gairėmis, skirtomis bendram atidėjinių fondui
                  10
               , vienam iš kitų pagrindinių Komisijos valdomų portfelių. Turtas valdomas remiantis investavimo strategija, pateikta kaip strateginis turto paskirstymas, atspindintis investavimo tikslus ir priimtiną riziką. Investavimo strategija atsispindi strateginiame lyginamajame indekse. Lyginamasis indeksas nustatomas atsižvelgiant į gerąją sektoriaus patirtį.
            
            
               Priimtiną riziką būtų galima apibrėžti plačiau (pvz., išvardijant reikalavimus atitinkančio turto kategorijas ir konkrečius rizikos rodiklius, pvz., vertės pokyčio riziką). Ribas būtų galima geriau išreikšti pagal rinkos, o ne sąlyginę vertę ir apibrėžti kaip didžiausią bendros portfelio rinkos vertės procentinę poziciją. Taip pozicijos apibrėžiamos tiksliau, nes dėl mažo arba neigiamo pelningumo daugelio vertybinių popierių kainos yra gerokai didesnės už jų nominaliąją vertę (100 proc.), kuri gali nebeatspindėti tikrosios tokių pozicijų ekonominės vertės. Dar viena priežastis, kodėl procentine rinkos verte grindžiamų ribų požiūris tapo aktualesnis, yra galimas bendros portfelio rinkos vertės pasikeitimas dėl rinkos vertinimo arba įplaukų ar išmokų.
            
            
               Siekiant sudaryti sąlygas diferencijuoti saugesnes ir rizikingesnes kredito pozicijas, pavyzdžiui, leidžiant didesnes pozicijas įgyti tik aukščiausios kokybės (aukšto rango
                  11
               ) emitentų atžvilgiu, galima būtų patikslinti koncentracijos ribas.
            
            
               Siūloma reikalavimus atitinkančias priemones apibrėžti turto valdymo gairėse, o lyginamasis indeksas ir konkrečių investicijų ribos bus apibrėžtos Europos Komisijos vidaus dokumentuose.
            
            
            
               B. Leisti investicijas kitomis valiutomis
            
            
               Dabartinėse finansinėse gairėse nenurodyta, ar investicijos užsienio valiuta atitinka reikalavimus. Šiuo atžvilgiu reikėtų pažymėti, kad eurais išreikštos investicijos sudaro tik maždaug 25 proc. pasaulinės obligacijų rinkos.
            
            
               Todėl siūloma aiškiai leisti investuoti į apdraustus USD denominuotus valstybių, viršnacionalinių subjektų, vietos valdžios ir agentūrų vertybinius popierius.
            
            
               Visų pirma, investavimas (iš dalies) į JAV doleriais denominuotas tokių subjektų išleistas labai likvidžias obligacijas atvertų galimybes patekti į dideles ir likvidžias rinkas, pavyzdžiui, JAV vyriausybės skolos vertybinių popierių rinką. Tai gali būti naudinga atsižvelgiant į minėtą ribotą euroobligacijų rinkų likvidumą. Be to, būtų galima pasiekti skirtingų pelningumo kreivių pozicijų ir galbūt atsirastų daugiau pelno gavimo „carry“ ir (arba) „roll down“ metodais galimybių.
            
            
               Būtų galima apsidrausti nuo nuostolių dėl valiutų kursų svyravimo rizikos. Priemonių, leidžiančių apsidrausti nuo tokios valiutų rizikos, yra, tačiau dabartinėse finansinėse gairėse apie jas neužsimenama. Apskaitos pareigūnui sutikus, Komisija gali nuspręsti, kad apdraustos investicijos kitomis (negu USD) valiutomis pagal sprendimo priede išdėstytus kriterijus gali būti pripažintos aiškiai atitinkančiomis reikalavimus. Tokios priemonės faktiškai būtų naudojamos ribotai ir jas renkantis būtų atsižvelgiama į atitinkamas išlaidas ir rinkoje vyraujančias sąlygas.
            
            
            
               C. Leisti investuoti į daugiau kolektyvinio investavimo subjektų
            
            
               2014 m. Pasaulio banko specialistų grupė atliko Komisijos iždo ir turto valdymo veiklos vertinimą. Pasaulio banko specialistai išsamiai įvertino Komisijos taikytus procesus ir padarė išvadą, kad Komisija, laikydamasi patikimų sektoriaus standartų, pasiekia portfelių, už kuriuos ji yra atsakinga, valdymo tikslus. Be to, Pasaulio bankas pateikė keletą rekomendacijų, kaip toliau tobulinti investavimo procesą ir didinti grąžą.
            
         
         
            
               Visų pirma, Pasaulio bankas pasiūlė tam tikrą ilgalaikių fondų lėšų dalį investuoti į akcinį kapitalą, galbūt per kolektyvinio investavimo fondus. Šiomis priemonėmis, jeigu jos bus atidžiai pasirinktos, bus sudarytos sąlygos įgyti gerai diversifikuotą akcijų poziciją. Kadangi akcijos yra santykinai mažiau priklausomos nuo fiksuotųjų pajamų investicijų, jos ilguoju laikotarpiu pagerintų portfelio rizikos ir grąžos santykį. Kita vertus, investavimas į akcijas gali padidinti portfelio grąžos kintamumą trumpuoju ir vidutinės trukmės laikotarpiu.
            
            
               Dabartinėse gairėse jau yra minimi kolektyvinio investavimo subjektai, tačiau numatyta, kad jų kredito reitingas turi būti ne mažesnis kaip AA, o tai faktiškai reiškia tik daugiausia trumpalaikius fiksuotųjų pajamų kolektyvinius subjektus, neįskaitant daugumos fiksuotųjų pajamų ir akcijų fondų, kurie kredito reitingo neturi.
            
            
               Todėl siūloma paaiškinti, kurios turto klasės ir kolektyvinio investavimo subjektai atitinka reikalavimus, kad būtų galima investuoti į akcijas, taip pat išplėsti fiksuotųjų pajamų investicijas, įskaitant investicijas į tokius gerai diversifikuotus subjektus.
            
            
               Apibendrinant siūloma nustatyti, kad reikalavimus atitinka kelių rūšių kolektyvinio investavimo subjektai (pvz., pinigų rinkos fondai, biržiniai fondai ar savitarpio fondai). Per juos vienaip ar kitaip galima įgyti diversifikuotą plačios rinkos indeksų, tam tikrų geografinių sektorių ir (arba) tam tikrų turto klasių, kaip antai fiksuotųjų pajamų ir (arba) akcijų, poziciją.
            
            
            
               D. Leisti naudoti kitas apsidraudimo priemones palūkanų normos rizikai valdyti
            
            
               Palūkanų normų išvestinės finansinės priemonės leidžia veiksmingai valdyti palūkanų normos riziką ir šiandien jas dažnai taiko viešosios finansų įstaigos. Paprastai šios rinkos taip pat yra likvidžios: pavyzdžiui, finansų krizės metu ateities sandorių rinka, kitaip nei piniginių vyriausybės obligacijų rinka, išliko labai likvidi. Tokios priemonės būtų naudojamos laikantis griežtų rizikos procedūrų ir naudojantis informacinių technologijų sistemomis, kad būtų galima stebėti ir valdyti susijusius darbo srautus ir šiai rinkai būdingą riziką.
            
            
               Kaip paaiškinta pirmiau, sprendimas nereikštų, kad šį turtą ar priemones bus imtasi naudoti automatiškai. Sprendimu būtų tik leidžiama Komisijai atlikti tokias investicijas, kai rinkos sąlygos bus palankios. Komisija šiais išplėstais investavimo įgaliojimais naudosis apdairiai ir atlikusi išsamų patikrinimą, kad būtų kuo labiau padidinta teigiamų rezultatų tikimybė. Ji metinėse ataskaitose praneš apie sprendimą naudotis šiais įgaliojimais, paaiškindama priežastis išplėsti investicijų spektrą ir nurodydama pastebėtus rezultatus, kai tik apie juos bus gauta pakankamai duomenų.
            
            
            
               E. Integruoti aplinkosaugos, socialinius ir valdymo kriterijus
            
            
               Kadangi investicijų objektų aplinkosaugos, socialinė ir valdymo praktika tampa vis svarbesnė ir Komisija šioje srityje turi rodyti pavyzdį, sprendimu būtų pabrėžiama šios praktikos svarba turto atrankos procese. Atranka apimtų ir teigiamą patikrinimą (atrenkant investicijas, būtų teikiama pirmenybė aplinkosaugos, socialiniams ir valdymo argumentams), ir neigiamą patikrinimą (naudojant veiklos, netinkančios iždo investicijoms arba netinkančios dėl etinių ar moralinių priežasčių, sąrašą).
            
            
               2020/0143 (NLE)
            
            
               Pasiūlymas
            
            
               TARYBOS SPRENDIMAS
            
            
               kuriuo iš dalies keičiamas Sprendimas 2003/77/EB, nustatantis likviduojamos EAPB turto, o, užbaigus likvidavimą, Anglių ir plieno mokslinių tyrimų fondo turto valdymo daugiametes finansines gaires 
                  
               
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą Nr. 37 dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo
                  12
               , ypač į jo 2 straipsnio antrą pastraipą,
            
            
               atsižvelgdama į Europos Komisijos pasiūlymą,
            
            
               atsižvelgdama į Europos Parlamento nuomonę
                  13
               ,
            
         
         
            
               kadangi:
            
            
               (1)Europos Sąjungai, siekiančiai iki 2050 m. užtikrinti poveikio klimatui neutralumą, reikia, kad klimato ir išteklių srities novatoriai svarbiausiuose pramonės sektoriuose iki 2030 m. sukurtų pirmąsias komercines proveržio technologijų prietaikas ir anglies dioksido neišskiriantį plieno gamybos procesą;
            
            
               (2)pagal Tarybos sprendimą 2003/76/EB
                  14
                Komisija likviduojamos Europos anglių ir plieno bendrijos (EAPB) turtą, o užbaigus likvidavimą – Anglių ir plieno mokslinių tyrimų fondo turtą turi valdyti taip, kad užtikrintų ilgalaikę grąžą. Tarybos sprendimu 2003/77/EB
                  15
                nustatomos daugiametės to turto valdymo finansinės gairės. Pagal Sprendimo 2003/77/EB 2 straipsnį Komisija turi peržiūrėti arba papildyti minėtas gaires ir iš naujo įvertinti jų veikimą ir efektyvumą;
            
            
               (3)siekiant suteikti reikšmingą paramą jos vertiems bendradarbiavimu grindžiamiems mokslinių tyrimų projektams, turintiems kritinę masę ir teikiantiems Sąjungos pridėtinę vertę gerinant tvarumą, konkurencingumą, sveikatą, saugą ir darbo sąlygas su anglių ir plieno pramone susijusiuose sektoriuose, reikia užtikrinti, kad tokiems projektams finansuoti būtų skiriamos su Sprendimo 2003/76/EB [2 straipsnyje] apibrėžtu ir nustatytu metiniu asignavimu iki 2027 m. susijusios išmokos. Tokios išmokos turėtų būti finansuojamos iš investicijų grynųjų pajamų ir pardavus dalį turto gautų pajamų iki metinės sumos, kurią, remdamasi Sprendimu 2003/76/EB ir Sprendimu 2008/376/EB, nustato paskirtoji Komisijos tarnyba;
            
            
               (4)pastaruoju finansinių gairių įgyvendinimo penkerių metų laikotarpiu (2012–2017 m.) įgyta patirtis ir finansų rinkų sąlygų tendencijos rodo, kad minėtas gaires reikia pritaikyti;
            
            
               (5)turtas, liksiantis po to, kai iki 2027 m. bus išmokėtos su Sprendimu 2003/76/EB nustatytu metiniu asignavimu susijusios išmokos, turėtų būti valdomas remiantis ilgesnio laikotarpio investavimo perspektyva, sudarančia sąlygas turtą papildomai diversifikuoti;
            
            
               (6)vidutiniškai didelės turto dalies investavimas ilgesniu laikotarpiu atitinka didesnę numatomą grąžą, nepamirštant didesnio svyravimo trumpuoju laikotarpiu galimybių. Nepaisant to, investicijomis turėtų būti siekiama užtikrinti pakankamą likvidaus turto kiekį metinėms išmokoms, kurių pagal Sprendimą 2003/76/EB ir Sprendimą 2008/376/EB pareikalaus paskirtoji Komisijos tarnyba;
            
            
               (7)finansinėmis gairėmis turėtų būti sudarytos sąlygos lanksčiau administruoti techninius įgyvendinimo aspektus ir turėtų būti nustatytos tinkamos investavimo priemonės investavimo tikslams pasiekti;
            
            
               (8)kiekviena turto klasė turėtų būti vertinama ne pavieniui, o pagal jos atliekamą vaidmenį diversifikuotame portfelyje. Diversifikavimas tarp turto klasių istoriškai lemia didesnę grąžą esant tai pačiai rizikai. Turto klasių koreliacija yra svarbi priimant su turto paskirstymu susijusius sprendimus, atsižvelgiant į bendrą investicijų riziką ir grąžą;
            
            
               (9)likviduojamos EAPB turtas, o užbaigus likvidavimą – Anglių ir plieno mokslinių tyrimų fondo turtas turėtų būti valdomas remiantis investavimo strategija, kuri turėtų būti išreikšta kaip strateginis turto paskirstymas ir (arba) lyginamasis indeksas, atspindintis investavimo tikslus ir priimtiną turto riziką. Lyginamasis indeksas suteikia portfelio valdytojams ilgalaikes investavimo gaires – padeda nustatyti turto paskirstymo tarp įvairių turto klasių dalis;
            
            
               (10)finansinėmis gairėmis turėtų būti leidžiama investuoti į labai likvidžias JAV doleriais denominuotas valstybių, viršnacionalinių subjektų, vietos valdžios institucijų ir vyriausybės įstaigų išleidžiamas obligacijas, kad būtų galima padidinti diversifikaciją, o kartu tinkamu mastu apsidrausti nuo nuostolių rizikos, kurią lemia valiutų kursų svyravimai. Komisijai turėtų būti suteikta galimybė, gavus Komisijos apskaitos pareigūno sutikimą, nuspręsti investuoti į kitą turtą, denominuotą kitų išsivysčiusios ekonomikos šalių ir (arba) kitų valstybių narių valiutomis. Siekiant gerų turto grąžos rezultatų, tokie sprendimai turėtų būti priimami remiantis visiškai pagrįstu atitinkamų investicijų pranašumų įrodymu. Finansinėmis gairėmis turėtų būti išplėstas reikalavimus atitinkančių investicijų spektras siekiant suteikti galimybę diversifikuoti pozicijas jas susiejant su plačios aprėpties rinkos indeksais, tam tikrais geografiniais sektoriais ir konkrečiomis turto klasėmis;
            
            
               (11)finansinėmis gairėmis turėtų būti leidžiama taikyti kitas finansines priemones, pvz., ateities sandorius, išankstinius sandorius ir apsikeitimo sandorius, kad būtų galima valdyti riziką ir pozicijų riziką, pvz., palūkanų normų bei valiutų riziką;
            
            
               (12)investicijų objektų aplinkosaugos, socialinė ir valdymo praktika tampa vis svarbesnė ir priimant investavimo sprendimus reikėtų į ją atsižvelgti. Sprendimas 2003/77/EB turėtų būti iš dalies pakeistas taip, kad būtų atsižvelgiama į aplinkosaugos, socialinę ir valdymo praktiką: atranka apimtų ir teigiamą patikrinimą (atrenkant investicijas, būtų teikiama pirmenybė aplinkosaugos, socialiniams ir valdymo argumentams), ir neigiamą patikrinimą (naudojant veiklos, netinkančios iždo investicijoms arba netinkančios dėl etinių ar moralinių priežasčių, sąrašą);
            
            
               (13)Komisijos metinėje ataskaitoje valstybėms narėms dėl valdymo operacijų, atliktų pagal finansines gaires, turėtų būti pateikta informacija apie turto paskirstymą tarp įvairių turto klasių. Metinėje ataskaitoje taip pat turėtų būti paaiškintas kiekvienas didesnis strateginio turto paskirstymo pasikeitimas;
            
            
               (14)todėl Sprendimas 2003/77/EB turėtų būti atitinkamai iš dalies pakeistas;
            
            
               (15)atsižvelgiant į struktūrinę sąsają su Sprendimu 2003/76/EB, šis pakeitimas turėtų būti taikomas tik nuo tos dienos, kai bus pradėtas taikyti Sprendimas [XXXX/XX], kuriuo iš dalies keičiamas Sprendimas 2003/76/EB, numatantis būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones
                  16
               . Atsižvelgiant į Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos
                  17
                145 straipsnį, tikslinga, kad šis pakeitimas būtų pradėtas taikyti tik 2021 m. sausio 1 d. arba vėliau,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Sprendimas 2003/77/EB iš dalies keičiamas taip:
            
            
               (1)įterpiamas 1a straipsnis:
            
         
         
            
                  „1a straipsnis
            
            
               Likviduojamos EAPB turtas, o užbaigus likvidavimą – Anglių ir plieno mokslinių tyrimų fondo turtas valdomas taip, kad, laikantis [111 mln.] EUR metinio asignavimo, būtų galima skirti metines išmokas bendradarbiavimu grindžiamiems moksliniams tyrimams su anglių ir plieno pramone susijusiuose sektoriuose finansuoti. Metinės išmokos finansuojamos iš investicijų grynųjų pajamų ir pajamų, gautų pardavus dalį likviduojamos EAPB turto, o užbaigus likvidavimą – dalį Anglių ir plieno mokslinių tyrimų fondo turto, iki metinės sumos, kurią, remdamasi Sprendimu 2003/76/EB ir Sprendimu 2008/376/EB, nustato paskirtoji Komisijos tarnyba.“;
            
            
               (2)priedas pakeičiamas šio sprendimo priedo tekstu.  
            
            
               2 straipsnis
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Jis taikomas nuo tos dienos, kurią pradedamas taikyti Sprendimas [XXXX/XX], kuriuo iš dalies keičiamas Sprendimas 2003/76/EB, numatantis būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones
                  18
               , arba nuo 2021 m. sausio 1 d., priklausomai nuo to, kuri data yra vėlesnė.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 29, 2003 2 5, p. 25. 
               
               
                  
                     (2)
                  
                        Naujas ir gana didelis įsipareigojimas atsirado, kai 2020 m. sausio 31 d. įsigaliojo Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (OL C 384I, 2019 11 12, p. 1) (Susitarimo 145 straipsnis). Tačiau sumos dydis žinomas ir ji turi poveikį labai ribotą laiką (penki metiniai mokėjimai 2021–2025 m. laikotarpiu).
               
               
                  
                     (3)
                  
                        OL L 255, 2008 9 23, p. 28–30.
               
               
                  
                     (4)
                  
                        Tiksli suma bus nustatyta 2021 m. pradžioje. Remiantis Susitarimo dėl išstojimo 145 straipsnio 1 dalimi, „Sąjunga yra atsakinga Jungtinei Karalystei už jos dalį likviduojamos Europos anglių ir plieno bendrijos grynojo turto 2020 m. gruodžio 31 d.“.
               
               
                  
                     (5)
                  
                        Siūloma atidėti pakeitimo taikymo pradžios datą, kad būtų išvengta poveikio Susitarimo dėl išstojimo 145 straipsnio taikymui.
               
               
                  
                     (6)
                  
                        2018 m. balandžio 16 d. Tarybos sprendimas (ES) 2018/599, kuriuo iš dalies keičiamas Sprendimas 2003/76/EB, numatantis būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones (OL L 101, 2018 4 20, p. 1–2).
               
               
                  
                     (7)
                  
                        Ten pat, p. 11–12, 17.
               
               
                  
                     (8)
                  
                        Žr. D punktą, kuriame apibūdintas sudėtingesnis palūkanų normos rizikos ir (arba) trukmės valdymo būdas.
               
               
                  
                     (9)
                  
                        Ilgesnio termino obligacijų nauda, inter alia, priklauso nuo pelningumo kreivės statumo investavimo metu. Dar viena ilgesnio termino obligacijų nauda yra didesnis kreivės išgaubtumas; kalbant paprastai, jų rinkos vertė dėl konkretaus normų sumažėjimo padidėja daugiau, nei būtų patirta nuostolių dėl analogiško normų padidėjimo.
               
               
                  
                     (10)
                  
                        C(2020) 1896 final.
               
               
                  
                     (11)
                  
                        Ši sąvoka taikoma AA-/Aa3 arba aukštesniems kredito reitingams.
               
               
                  
                     (12)
                  
                        Prie Europos Sąjungos sutarties ir Sutarties dėl Europos Sąjungos veikimo pridėtas Protokolas Nr. 37 dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo (OL C 202, 2016 6 7, p. 327),
               
               
                  
                     (13)
                  
                        OL C , , p. .
               
               
                  
                     (14)
                  
                        2003 m. vasario 1 d. Tarybos sprendimas 2003/76/EB, numatantis būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones (OL L 29, 2003 2 5, p. 22).
               
               
                  
                     (15)
                  
                        2003 m. vasario 1 d. Tarybos sprendimas 2003/77/EB, nustatantis likviduojamos EAPB turto, o užbaigus likvidavimą, Anglių ir plieno mokslinių tyrimų fondo turto valdymo daugiametes finansines gaires (OL L 29, 2003 2 5, p. 25).
               
               
                  
                     (16)
                  
                        OL , , p. .
               
               
                  
                     (17)
                  
                        Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (OL C 384I, 2019 11 12, p. 1).
               
               
                  
                     (18)
                  
                        OL , , p. .
               
            
      
    ---documentbreak--- 
      
         
               EUROPOS KOMISIJA
            Briuselis, 2020 07 16
            COM(2020) 321 final
            
            PRIEDAS
            prie
            TARYBOS SPRENDIMO
            kuriuo iš dalies keičiamas Sprendimas 2003/77/EB, nustatantis likviduojamos EAPB turto, o, užbaigus likvidavimą, Anglių ir plieno mokslinių tyrimų fondo turto valdymo daugiametes finansines gaires
            
               
         
         
            
               PRIEDAS 
            
            
               Likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto valdymo finansinės gairės
            
            
            
               1.LĖŠŲ NAUDOJIMAS
            
            
               Likviduojamos EAPB turtas, įskaitant ir jos paskolų portfelį, ir investicijas, prireikus naudojamas likusiems EAPB įsipareigojimams, susijusiems su likusiomis pasiskolintomis sumomis, su jos prieš tai buvusio einamosios veiklos biudžeto įsipareigojimais ir su visais nenumatytais pareikalavimais, vykdyti.
            
            
               Likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto dalis, nereikalinga pirmoje pastraipoje aprašytiems įsipareigojimams vykdyti, apdairiai investuojama pagal pasirinktą investavimo laikotarpį, siekiant gauti grąžą, iš kurios būtų galima toliau finansuoti mokslinius tyrimus su anglių ir plieno pramone susijusiuose sektoriuose.
            
            
               Iš likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto, laikantis [111 mln.] EUR metinio asignavimo, skiriamos metinės išmokos moksliniams tyrimams su anglių ir plieno pramone susijusiuose sektoriuose finansuoti. Tos išmokos turi būti skiriamos iš investicijų duodamų grynųjų pajamų. Kai tų grynųjų pajamų nepakanka metiniam asignavimui skirti, jos papildomos pajamomis, gautomis pardavus dalį likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto. Po 2027 m. Anglių ir plieno mokslinių tyrimų fondo turtas investuojamas taip, kad duotų pajamų, kurias būtų galima naudoti moksliniams tyrimams su anglies ir plieno pramone susijusiuose sektoriuose tęsti.
            
            
               2.INVESTAVIMO LAIKOTARPIS, TIKSLAS IR PRIIMTINA RIZIKA
            
            
               Likviduojamos EAPB turtas, o užbaigus likvidavimą – Anglių ir plieno mokslinių tyrimų fondo turtas investuojamas turint tikslą išsaugoti ir, kai įmanoma, padidinti to turto vertę (toliau – investavimo tikslas). Investavimo tikslo siekiama investavimo laikotarpiu ir jis įgyvendinamas aukštu patikimumo lygmeniu.
            
            
               Turtas valdomas pagal prudencines taisykles, patikimo finansų valdymo principus ir Komisijos apskaitos pareigūno nustatytas taisykles ir procedūras.
            
            
               Investavimo tikslo siekiama įgyvendinant apdairaus investavimo strategiją, pagrįstą plačiu reikalavimus atitinkančio turto klasių, geografinių vietovių, emitentų ir terminų diversifikavimu (toliau – investavimo strategija). Investavimo strategija nustatoma atsižvelgiant į investavimo laikotarpį ir siekiant užtikrinti, kad būtinos lėšos prireikus būtų prieinamos pakankamai likvidžia forma.
            
            
               Investavimo strategija išreiškiama kaip strateginis turto paskirstymas, nustatant orientacinį tikslinį paskirstymą įvairioms reikalavimus atitinkančio finansinio turto kategorijoms.
            
            
               Komisija pasirūpina, kad strateginis turto paskirstymas atsispindėtų strateginiame lyginamajame indekse (toliau – lyginamasis indeksas), su kuriuo lyginami likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto rezultatai.
            
            
               Investavimo strategiją ir lyginamąjį indeksą pasiūlo Komisija ir dėl jų, pasikonsultavus su Komisijos deleguotaisiais leidimus suteikiančiais pareigūnais, sutariama su Komisijos apskaitos pareigūnu.
            
            
               Investavimo strategiją ir lyginamąjį indeksą Komisija gali keisti įvykus tinkamai dokumentais pagrįstiems ir motyvuotiems ekonominių sąlygų pokyčiams, esminiams prisidedančių priemonių poreikių ir padėties pokyčiams arba dideliems gaunamų ir netenkamų pinigų srautų įverčių pokyčiams. Investavimo strategijos keitimo procedūra yra tokia pati kaip ir jos pradinio priėmimo procedūra.
            
            
               Investavimo strategija nustatoma atsižvelgiant į likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto investavimo laikotarpį ir priimtiną riziką.
            
            
               3.TURTO PASKIRSTYMO PRINCIPAI IR REIKALAVIMUS ATITINKANČIOS INVESTICIJOS
            
            
               Siekiant sumažinti investicijų riziką, užtikrinama pakankama diversifikacija tarp visų turto klasių ir jų viduje. Iš esmės kuo rizikingesnis ir (arba) mažiau likvidus turtas, tuo mažiau koncentruota turėtų būti pozicija.
            
            
               Įvairių turto klasių pozicijas ir diversifikaciją taip pat galima užtikrinti investuojant į kolektyvinio investavimo subjektus arba biržinius produktus.
            
         
         
            
               Likviduojamos EAPB turtas, o užbaigus likvidavimą – Anglių ir plieno mokslinių tyrimų fondo turtas investuojamas tik į:
            
            
               a)
                     pinigų rinkos turtą eurais;
            
            
               b)
                     fiksuotųjų pajamų vertybinius popierius ir
            
            
               c)
                     reguliuojamo kolektyvinio investavimo į skolos ir nuosavybės vertybinius popierius priemones.
            
            
               Likviduojamos EAPB turtas, o užbaigus likvidavimą – Anglių ir plieno mokslinių tyrimų fondo turtas investuojamas į pirmesnėje pastraipoje nurodytų klasių turtą pasitelkiant toliau nurodytas priemones arba atliekant toliau nurodytas operacijas:
            
            
               a)
                     indėlius;
            
            
               b)
                     pinigų rinkos priemones ir pinigų rinkos fondus, kurie užtikrina dienos likvidumą ir kuriems taikomas Europos Parlamento ir Tarybos reglamentas (ES) 2017/1131
                  1
               ;
            
            
               c)
                     skolos priemones, kaip antai obligacijas, vekselius ir sertifikatus, ir vertybiniais popieriais pakeistas priemones, atitinkančias paprastus, skaidrius ir standartizuotus (PSS) kriterijus, nustatytus Europos Parlamento ir Tarybos reglamente (ES) 2017/2402
                  2
               ;
            
            
               d)
                     kolektyvinio investavimo subjektus, kuriems taikoma Europos Parlamento ir Tarybos direktyva 2009/65/EB
                  3
               , įskaitant biržinius fondus, kurie investuoja į nuosavą kapitalą arba skolos priemones, kurių didžiausi nuostoliai negali viršyti investuotų sumų;
            
            
               e)
                     atpirkimo sandorius pagal Finansinio reglamento
                  4
                212 straipsnio 2 dalyje įtvirtintą principą;
            
            
               f)
                     atvirkštinio atpirkimo sandorius; 
            
            
               g)
                     vertybinių popierių skolinimo operacijas su pripažintomis tarpuskaitos sistemomis, pavyzdžiui, „Clearstream“ ir „Euroclear“, arba su pagrindinėmis finansų įstaigomis, kurios specializuojasi šios rūšies operacijų srityje.
            
            
               Išvestinės finansinės priemonės, kurias sudaro išankstiniai ir ateities sandoriai bei apsikeitimo sandoriai, naudojamos tik veiksmingo portfelio valdymo tikslais, o ne spekuliacijos ar pozicijų sverto tikslais. Tos išvestinės finansinės priemonės gali būti naudojamos trukmei koreguoti, kredito ar kitai susijusiai rizikai mažinti arba turto paskirstymo pokyčiams, atitinkantiems investavimo politiką.
            
            
               Likviduojamos EAPB turtas, o užbaigus likvidavimą – Anglių ir plieno mokslinių tyrimų fondo turtas gali būti investuojamas į labai likvidžias obligacijas JAV doleriais, kurias išleidžia valstybiniai ir viršvalstybiniai subjektai tik diversifikacijos ir kitos palūkanų normos kreivės pozicijos tikslais. Bet kokia valiutos rizika apdraudžiama tinkamai naudojant apsikeitimo sandorius ar kitas apsidraudimo nuo valiutos rizikos priemones, kaip nurodyta pirmesnėje pastraipoje. 
            
            
               Gavusi apskaitos pareigūno sutikimą, Komisija gali išplėsti reikalavimus atitinkančių investicijų sritį, kad ji apimtų kitas turto klases ir investavimo operacijas, atitinkančias investavimo strategiją ir tikslus, taip pat kitų išsivysčiusios ekonomikos šalių valiutas, kurias į sąrašą retkarčiais įtraukia Tarptautinis valiutos fondas siekdamas apsidrausti nuo valiutos rizikos. Bet koks sprendimas įtraukti naujas turto klases, investavimo operacijas ar išsivysčiusios ekonomikos šalių valiutas argumentuotai pagrindžiamas atsižvelgiant į kiekvieną turto klasę, operaciją ar valiutą, nurodant, kaip išplėstos investavimo galimybės padidins likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto rizikos ir grąžos rezultatus. Šis pagrindimas apima veiklos pajėgumų, reikalingų šioms naujoms investavimo galimybėms remti, vertinimą.
            
            
               4.APLINKOSAUGOS, SOCIALINIAI, VALDYMO IR MORALINIAI ARGUMENTAI
            
            
               Taikomi šie aplinkosaugos, socialiniai ir valdymo kriterijai:
            
            
               a)
                     likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto investavimo strategija įgyvendinama laikantis Sąjungos politikos tikslo – skatinti tvarius finansus ir socialinį teisingumą, kiek tai įmanoma siekiant išsaugoti turto kapitalą;
            
            
               b)
                     įgyvendinant investavimo politiką laikomasi visų atitinkamų teisės aktų, kuriais skatinamos aplinkosauginės, socialinės ir valdymo (ASV) finansinės priemonės, ir laikomasi atitinkamų Sąjungos reglamentavimo sistemoje nustatytų standartų, sistemų, kriterijų ir procesų;
            
            
               c)
                     Komisija gali su ES technine ekspertų grupe tvarių finansų klausimais arba su jos teisių perėmėja pasikonsultuoti dėl ASV veiksnių įgyvendinimo likviduojamos EAPB, o užbaigus likvidavimą – Anglių ir plieno mokslinių tyrimų fondo turto investavimo strategijoje;
            
         
         
            
               d)
                     Komisija stebi likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto ASV profilį ir apie jį praneša 7 punkte (Valdymo procedūros) nurodytoje metinėje ataskaitoje.
            
            
               Toliau nurodyta veikla investavimo tikslais nevykdoma dėl etikos ar moralės principų:
            
            
               a) 
                     investavimas į vertybinius popierius, išleidžiamus subjektų, kurie, Komisijos žiniomis, galutiniu teismo sprendimu arba galutiniu administraciniu sprendimu yra pripažinti vykdančiais vienos iš šių rūšių veiklą:
            
            
               i) veiklą, laikomą neteisėta arba uždrausta dėl etinių ar moralinių priežasčių pagal Sąjungos reglamentavimo sistemą ir tarptautines konvencijas bei susitarimus;
            
            
               ii) veiklą, susijusią su šaudmenų ar ginklų, draudžiamų pagal taikomą tarptautinę teisę, kūrimu, gamyba ir prekyba jais;
            
            
               b) 
                     investavimas į vertybinius popierius, išleidžiamus įmonių, kurios, Komisijos žiniomis, daugiau kaip 25 proc. savo bendrų metinių pajamų gauna iš toliau nurodytos veiklos:
            
            
               i) lošimų veiklos (gamyba, kūrimas, platinimas, apdorojimas, prekyba ar su programine įranga susijusi veikla);
            
            
               ii) su tabaku susijusių gaminių ir veiklos (gamyba, platinimas, perdirbimas ir prekyba);
            
            
               iii) prekybos sekso paslaugomis ir susijusios infrastruktūros, paslaugų ir žiniasklaidos. 
                     
            
            
               5.PERVEDIMAS Į EUROPOS SĄJUNGOS BIUDŽETĄ
            
            
               Grynosios pajamos iš likviduojamos EAPB turto, o užbaigus likvidavimą – Anglių ir plieno mokslinių tyrimų fondo turto investicijų ir pajamos, gautos pardavus dalį šio turto, įtraukiamos į Europos Sąjungos bendrąjį biudžetą kaip paskirtosios pajamos ir prireikus pervedamos iš likviduojamos EAPB, o užbaigus likvidavimą – iš Anglių ir plieno mokslinių tyrimų fondo turto, kai būtina vykdyti įsipareigojimus iš biudžeto eilutės, skiriamos mokslinių tyrimų programoms su anglių ir plieno pramone susijusiuose sektoriuose.
            
            
               6.APSKAITA 
            
            
               Lėšų valdymas apskaitomas likviduojamos EAPB, o užbaigus likvidavimą – Anglių ir plieno mokslinių tyrimų fondo turto metinėse finansinėse ataskaitose. Šios ataskaitos parengiamos ir pateikiamos pagal Komisijos apskaitos pareigūno priimtas Komisijos apskaitos taisykles, atsižvelgiant į specifinį likviduojamos EAPB, o užbaigus likvidavimą – Anglių ir plieno mokslinių tyrimų fondo turto pobūdį. Ataskaitas tvirtina Komisija ir nagrinėja Audito Rūmai. Komisija pasitelkia išorės bendroves ataskaitų metiniam auditui atlikti.
            
            
               7.VALDYMO TVARKA
            
            
               Komisija vykdo likviduojamos EAPB, o užbaigus likvidavimą – Anglių ir plieno mokslinių tyrimų fondo turto pirmiau minėtas valdymo operacijas laikydamasi šių gairių ir savo vidaus taisyklių ir tvarkos, taikomų EAPB likvidavimo metu arba pakeistų vėliau.
            
            
               Komisija kasmet parengia ir valstybėms narėms nusiunčia išsamią pagal šias finansines gaires atliktų valdymo operacijų ataskaitą. Metinėje ataskaitoje Komisija nurodo informaciją apie įvairių klasių turto naudojimą, savo sprendimo investuoti į konkrečių klasių turtą motyvus ir pastebėtus kiekvienos turto klasės rezultatus.
            
         
         
            
                  
                     (1)
                  
                        2017 m. birželio 14 d. Europos Parlamento ir Tarybos reglamentas (ES) 2017/1131 dėl pinigų rinkos fondų (OL L 169, 2017 6 30, p. 8).
               
               
                  
                     (2)
                  
                        2017 m. gruodžio 12 d. Europos Parlamento ir Tarybos reglamentas (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012 (OL L 347, 2017 12 28, p. 35).
               
               
                  
                     (3)
                  
                        2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (nauja redakcija) (OL L 302, 2009 11 17, p. 32) su vėlesniais pakeitimais.
               
               
                  
                     (4)
                  
                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).